เงินเข้าไทยเดือนเดียว8หมื่นล้าน
ธปท.เผยเดือน ก.ค.เงินทุนต่างชาติไหลเข้าไทยสุทธิ 8.21 หมื่นล้านบาท เน้นลงทุนโดยตรง พันธบัตร
3 ก.ย. 2555

ธปท.เผยเดือน ก.ค.เงินทุนต่างชาติไหลเข้าไทยสุทธิ 8.21 หมื่นล้านบาท เน้นลงทุนโดยตรง พันธบัตร 
ธนาคารแห่งประเทศไทย (ธปท.) รายงานดุลบัญชีเงินทุนและเงินทุนเคลื่อนย้ายในเดือน ก.ค.ปีนี้ พบว่า เงินทุนยังไหลเข้าสุทธิ 2,590 ล้านเหรียญสหรัฐ หรือประมาณ 8.21 หมื่นล้านบาท หากคิดอัตราแลกเปลี่ยนในปัจจุบันที่ระดับ 31.70 บาทต่อเหรียญสหรัฐ จากการไหลเข้าของเงินลงทุนโดยตรงจากต่างประเทศ จากการซื้อพันธบัตรรัฐบาลในตลาดรองและสินเชื่อการค้าเป็นสำคัญ 
ปริมาณเงินทุนที่เพิ่มขึ้นดังกล่าวถือเป็นการปรับตัวดีขึ้นจากที่เคยไหลออกมาอย่างต่อเนื่องในช่วงสองเดือนก่อนหน้า โดยเดือน มิ.ย.ที่ผ่านมา ไหลออกสุทธิ 361 ล้านเหรียญสหรัฐ หรือประมาณ 1.14 หมื่นล้านบาท
ทั้งนี้ เมื่อแบ่งประเภทพบว่า ภาคอื่นๆ มีเงินไหลเข้าสุทธิ 1,873 ล้านเหรียญสหรัฐ หรือประมาณ 5.94 หมื่นล้านบาท จากเดือนก่อนที่ไหลออกสุทธิ 775 ล้านเหรียญสหรัฐ ที่สำคัญเป็นการไหลเข้าของสินเชื่อการค้า ทั้งจากการที่ผู้นำเข้าได้รับสินเชื่อการค้าจากคู่ค้าในต่างประเทศตามมูลค่าการนำเข้าที่เพิ่มขึ้น และการที่ผู้ส่งออกได้รับชำระคืนสินเชื่อการค้า
ภาครัฐบาลมีเงินไหลเข้าสุทธิ 716 ล้านเหรียญสหรัฐ หรือประมาณ 2.27 หมื่นล้านบาท จากเดือนก่อนหน้าที่ไหลเข้าสุทธิ 1,158 ล้านเหรียญสหรัฐ หรือ 3.67 หมื่นล้านบาท จากการที่นักลงทุนต่างชาติเข้าซื้อพันธบัตรในตลาดรองอย่างต่อเนื่อง โดยส่วนใหญ่เป็นพันธบัตรระยะยาว 
ภาคสถาบันรับฝากเงินไหลเข้าสุทธิ 38 ล้านเหรียญสหรัฐ หรือประมาณ 1,204 ล้านบาท จากเดือนก่อนหน้าที่เคยไหลออกสุทธิ 704 ล้านเหรียญสหรัฐ หรือประมาณ 2.23 หมื่นล้านบาท ส่วนใหญ่เป็นการนำเข้าเงินกู้จากต่างประเทศ การเพิ่มเงินฝากของลูกค้าต่างชาติ รวมทั้งมีการไหลกลับของเงินลงทุนในตราสารหนี้ต่างประเทศ 
อย่างไรก็ดี มีการไหลออกของเงินฝากในต่างประเทศของกลุ่มธนาคารพาณิชย์จากธุรกรรมการปรับฐานะเงินตราต่างประเทศ เนื่องจากผู้ส่งออกลดการซื้อป้องกันความเสี่ยงจากอัตราแลกเปลี่ยนลงตามแนวโน้มค่าเงินบาท
ภาคธนาคารแห่งประเทศไทย มีเงินไหลออกสุทธิเล็กน้อย 37 ล้านเหรียญสหรัฐ หรือประมาณ 1,172 ล้านบาท ต่อเนื่องจากเดือนก่อนหน้าที่ไหลออกสุทธิ 40 ล้านเหรียญสหรัฐ จากการที่นักลงทุนต่างชาติขายสุทธิพันธบัตรระยะสั้นถึง 429 ล้านเหรียญสหรัฐ หรือประมาณ 1.36 หมื่นล้านบาท และซื้อสุทธิพันธบัตรระยะยาว 395 ล้านเหรียญสหรัฐ หรือประมาณ 1.25 หมื่นล้านบาท 
ด้านนายประสาร ไตรรัตน์วรกุล ผู้ว่าการ ธปท. กล่าวว่า เงินทุนต่างชาติยังไหลเข้าไทยต่อเนื่อง โดยในเดือน ส.ค.ยังไหลเข้าสุทธิ เข้ามาทั้งในตลาดพันธบัตรและตลาดหุ้น ซึ่งเป็นไปตามปัจจัยในตลาดการเงินโลก อย่างไรก็ตาม การไหลเข้ามาของเงินทุนต่างชาติไม่ได้มีภาวะน่าห่วง